《同邹侍讲诸公游长春宫故址四首 其二》
明代·王直

昔云有仙人，炼液谢浮埃。一感当时王，翻然为之来。

深沉珠贝宫，照曜金银台。群仙时往还，共酌流霞杯。

一朝乘化去，遗骨付寒灰。旧径没行迹，空坛生绿苔。

冥冥汗漫游，逝者何时回？兴怀忽长啸，天风振蓬莱。

作者简介：（1379—1462）明江西泰和人，字行俭，号抑庵。永乐二年进士。选入翰林，读中秘书，寻入内阁，除修撰。历仕仁、宣二朝，迁少詹事兼侍读学士。在翰林二十余年，稽古代言编纂记注之事多出其手，与王英齐名，时有西王东王之说。英宗时拜吏部尚书，谏北征，不从。土木之变后，劝郕王(景帝)即位。自以不如于谦，每事推下之。帝易太子时，署名有难色，强而后可，终以为憾事。夺门变后，乞休。有《抑庵集》。